五祖山
作者：王之道
朝代：宋

paragraphs: 我生事幽討，塵埃良獨難。
朅來舒蘄游，登臨每長歎。
如何勝絕境，佛屋多所安。
大哉慈悲力，神功助劖刓。
住處未易言，小道亦可觀。
五祖古名刹，樓臺倚巑岏。
崎嶇六七里，縈紆三百盤。
懸崖擢青士，夾道羅蒼官。
飛泉響環玦，幽芳馥沉檀。
我來及新霽，千峰碧玉攅。
忽聞杞犬吠，旋覺壺天寛。
水聲擢午暑，嵐氣生晚寒。
心目快開豁，腰脚嗟蹣跚。
看雲更搘笻，披風少凭欄。
欲營五畆宮，它年寄衰殘。
試煩問祖師，莫作非意干。